
Répáshuta Község Önkormányzata

3559 Répáshuta, Kossuth út 2.

38-14/2012.




     JEGYZŐKÖNYV 

Készült Répáshuta Község Önkormányzata Képviselő-testületének 2012. október 10. napján 15.00 órakor kezdődő üléséről.

Jelen vannak:
Mátrai Károly polgármester


Erdős Tamás önkormányzati képviselő


Kátai Imre


„


Dr. Hegyközi Béla körjegyző

Igazoltan távol: Telekes Gábor alpolgármester


Petőfi Valéria önkormányzati képviselő

A polgármester köszönti a képviselő-testületet. Megállapítja, hogy az ülés határozatképes, azt megnyitja.

Ismerteti a napirendet:

1./ A járási hivatalok kialakításával kapcsolatos megállapodás tervezetének megvitatása
     Előadó: Mátrai Károly polgármester


       Dr. Hegyközi Béla körjegyző

2./ Aktuális kérdések megvitatása

     Előadó: Mátrai Károly polgármester


       Dr. Hegyközi Béla körjegyző
A napirendi pontokkal valamennyi képviselő egyetért.

1. Napirendi pont: A járási hivatalok kialakításával kapcsolatos megállapodás tervezetének megvitatása

Előadó: Mátrai Károly polgármester


 Dr. Hegyközi Béla körjegyző

A körjegyző előadja, hogy a Miskolci Járási Hivatal kialakításával kapcsolatban Dr. Lukács Irén, a Borsod-Abaúj-Zemplén Megyei Kormányhivatal főigazgatója 2012. október 8. napján 15.00 órakor az érintett települések jegyzői részére értekezletet tartott. Elsődleges célja az volt, hogy segítse elő a Miskolci Járási Hivatal 2013. január 1. napjától történő zavartalan működését.

A körjegyző az értekezleten az alábbi tájékoztatást kapta.

(Jegyzőkönyv 1. számú melléklete)

A körjegyző előadja, hogy a szoros határidőre tekintettel kellett soron kívül összehívni a képviselő-testületet.

Ezt követően a polgármester előterjeszti javaslatát.

(Jegyzőkönyv 2. számú melléklete: előterjesztés, megállapodás)

A polgármester javasolja a megállapodás jóváhagyását.

Észrevétel nem hangzott el.

Ezt követően a képviselő-testület 3 egyhangú igen szavazattal a következő határozatot hozta:

Répáshuta Község Képviselő-testületének

32/2012.(X.10.) önkormányzati határozata

Tárgy: A járási hivatalok kialakítása
Répáshuta Önkormányzat Képviselő-testülete a járási hivatal kialakításáról szóló előterjesztést megtárgyalta és a járási hivatalokról szóló 218/2012. (VIII.13.) Korm. rendelet alapján elkészített, - az előterjesztés mellékletét képező -  „Megállapodás a  járási (fővárosi kerületi) hivatalok kialakításához „megnevezésű megállapodást jóváhagyja. 

Felhatalmazza a polgármestert a megállapodás határidőben történő aláírására.

Répáshuta Község Önkormányzatának Képviselő-testülete ingyenesen biztosítja a településre kirendelt települési ügysegéd Répáshuta település lakossága számára nyújtandó ügyintézése céljára az önkormányzat tulajdonát képező Répáshuta, Kossuth út 2. szám alatti, az önkormányzat hivatalos helyiségében található 21,40 m2 nagyságú irodából 10 m2-t ügyintézésre alkalmas szokásos berendezési és felszerelési tárgyakkal.

Felelős: polgármester

Határidő: azonnal

2. Napirendi pont: Aktuális kérdések megvitatása
Előadó: Mátrai Károly polgármester


  Dr. Hegyközi Béla körjegyző

- A polgármester előadja, hogy a Magyarország helyi önkormányzatairól szóló 2011. évi CLXXXIX. Törvény 84.§.(1) bekezdése alapján a helyi önkormányzat képviselő-testülete az önkormányzat működésével, valamint a polgármester vagy a jegyző feladat- és hatáskörébe tartozó ügyek döntésre való előkészítésével és végrehajtásával kapcsolatos feladatok ellátására polgármesteri hivatalt vagy közös önkormányzati hivatalt hoz létre.

A 85.§. (1) bekezdése alapján közös önkormányzati hivatalt hoznak létre azok a járáson belüli községi önkormányzatok, amelyek közigazgatási területét legfeljebb egy település közigazgatási területe választja el egymástól, és a községek lakosságszáma nem haladja meg a kétezer főt. A kétezer fő lakosságszámot meghaladó település is tartozhat közös önkormányzati hivatalhoz.

A 85.§. (2) bekezdése szerint a közös önkormányzati hivatalhoz tartozó települések összlakosságszáma legalább kétezer fő, vagy a közös hivatalhoz tartozó települések száma legalább hét.

Répáshuta 2002. január 1. óta Bükkszentkereszttel körjegyzőséget hozott létre. A két település összlakosságszáma 1740, vagyis nem éri el a 2000 főt. 

Ugyanakkor a 85.§. (10) bekezdése szerint, ha a közös önkormányzati hivatalt létrehozni kívánó településeken élő nemzetiségeknek a népszámlálás során regisztrált aránya településenként és nemzetiségenként eléri a húsz százalékot, valamint a települések összlakosságszáma meghaladja az 1500 főt, vagy a közös hivatalhoz tartozni kívánó önkormányzatok száma legalább öt, akkor ezen települési önkormányzatok képviselő-testületei mindegyikének azonos tartalmú és minősített többséggel elfogadott döntésével,- amennyiben az érintett települések történelmi, gazdasági, kulturális hagyományai azt indokolttá teszik – a helyi önkormányzatokért felelős miniszter jóváhagyása alapján, az általa meghatározottak szerint a közös önkormányzati hivatal létrehozása során eltérhetnek a (2) bekezdésben foglalt előírásoktól.

A polgármester tájékoztatja a testületet, hogy Bükkszentkereszt polgármesterével és a körjegyzővel közösen tájékoztatták a Belügyminisztériumot és az Emberi Erőforrások Minisztériumát arról, hogy a két település a törvény 85.§. (10) bekezdésével élve közös hivatalt szeretne létrehozni. Az eddigi ismeretek alapján a törvényben előírt feltételek teljesülnek. A legutóbbi népszámlálás szerint a szlovák nemzetiség aránya Répáshután 57,2 %, Bükkszentkereszten 28,1 %. 
A körjegyző javasolja, hogy a testület bízza meg a polgármestert a közös hivatal létrehozásának előkészületeivel.

Észrevétel nem hangzott el.

Ezt követően a képviselő-testület 3 egyhangú igen szavazattal a következő határozatot hozta:

Répáshuta Község Képviselő-testületének

33/2012.(X.10.) önkormányzati határozata

Tárgy: A polgármester megbízása közös önkormányzati hivatal létrehozásának előkészítésével

Répáshuta Község Képviselő-testülete megbízza a polgármestert, hogy a Bükkszentkereszt önkormányzatával létrehozandó közös önkormányzati hivatallal kapcsolatos tervező, döntéselőkészítő feladatokat irányítsa, a végrehajtási feladatokat koordinálja. A körjegyző bevonásával tegye meg mindazon előkészítő intézkedéseket, melyek a közös önkormányzati hivatal létrehozásához szükségesek.

Határidő: 2012. november 30.

Felelős: polgármester, körjegyző
- Ezt követően a polgármester javasolja, hogy az önkormányzat ebben az évben is csatlakozzon a Bursa Hungarica Felsőoktatási Önkormányzati Ösztöndíjpályázathoz.

Véleménye szerint a nehéz anyagi helyzet ellenére a fiatalok tanulását támogatni kell.

Észrevétel nem hangzott el.

Ezt követően a képviselő-testület 3 egyhangú igen szavazattal a következő határozatot hozta:

Répáshuta Község Képviselő-testületének

34/2012.(X.10.) önkormányzati határozata

Tárgy: Bursa Hungarica ösztöndíjpályázathoz csatlakozás

Répáshuta Község Önkormányzatának Képviselő-testülete úgy határozott, hogy csatlakozni kíván a „Bursa Hungarica Alapítvány” pályázathoz.

Feltételeit elfogadja és kötelezettséget vállal arra, hogy a pályázatok kiírása, elbírálása és folyósítása során az Általános Szerződési Feltételekben foglaltaknak megfelelően jár el.

Határidő: 2012. október 26.

Felelős: polgármester
Ezt követően a polgármester megköszöni a részvételt, az ülést bezárja.

Kmf.


Mátrai Károly
Dr. Hegyközi Béla


polgármester
körjegyző

